钦定古今图书集成/理学汇编/学行典/第245卷 > 余玉节
## 钦定古今图书集成/理学汇编/学行典/第245卷 > 余玉节

按《武昌府志》：“余玉节，字振衡，少颖异，读书过目不遗。
万历间，既膺恩选，仍卒志下帷不倦。丁酉举于乡，辛
丑成进士，殿试二甲第八名，授户部主事。以忠孝为
心，清贞厉节。甲辰，选刑部、浙江主事。乙巳，督榷临清，
历本部员外郎中。天启甲子，迁吉安知府。岁饥，捐俸
以赈，活人万口。适魏珰怙权，生祠遍宇内，安人亦欲”
以“白露书院”为祠，节不从。岁饥，死者相枕藉，节鬻产
易谷以给贫民。值不足，刘孺人脱簪珥衣饰佐焉，藉
以全活者数千。邑令高其义，欲以上闻，节厉词止之。
盖居心诚厚，不欲以沽虚誉耳。岁丙午，母年八十四
矣。偶不豫，节衣不解带，日不再食，吁天愿以身代。旋
逝，节呕血不能起，家人扶救少苏。彊立省视诸大事，
属纩后。未几百日，竟绝粒而死。其至性然乎，不可强
也。时年六十有三。远近闻其卒，皆感伤流涕。督学道
使者季可汧疏其行谊于朝，请入乡贤崇祀焉。所著
有《屺楼草》《休忧篇》《河洛定解》行于世。